Trump het steeds billike kans om herkies te wordPres. Donald Trump praat Donderdag by die inligtingsessie in Washington. (Foto: Alex Brandon, AP) Vier maande gelede was die werkloosheidskoers in die VSA die laagste in dekades met sowat nege jaar se ononderbroke ekonomiese groei en werkskepping. Die VSA se soldate was besig om stelselmatig uit die Midde-Ooste terug te keer en, behalwe vir ’n woordewisseling met Iran, was Amerika nie juis by groot internasionale geskille betrokke nie. Die handelsoorlog wat Donald Trump tussen die VSA en China ontketen het, is deur baie as ’n noodsaaklike krisis wat tot ’n meer gelyke speelveld sou lei, beskou. Teen die begin van Junie, vier maande ná die uitbreek van die koronapandemie, het tussen 20 en 30 miljoen Amerikaners hul werk verloor. Meer as 100 000 Amerikaners is weens Covid-19 oorlede en meer as 2 miljoen het reeds die siekte opgedoen. Groot opstande het in stede oor die hele VSA uitgebreek – enorme skade is aan sakeondernemings en geboue aangerig, en polisielede, sakelui en gewone omstanders is in betogings wat gewelddadig uitgedraai het, oorlede. Intussen versleg die verhouding tussen die VSA en China verder en het Amerika selfs onlangs uit die Wêreldgesondheidsorganisasie (WGO) onttrek. In Januarie en Februarie vanjaar het president Trump in peilings die steun van tussen 42% en 45% van Amerikaanse kiesers geniet. Vandag, ’n paar maande en heelwat krisisse later, staan Trump steeds op tussen 42% en 45% steun in die meeste peilings. Ten spyte van die hoogste werkloosheidskoers in meer as 80 jaar, ernstige onrus en geweld wat tot die grootste verdeeldheid sedert die burgerregte-opstande in die laat 1960’s gelei het, asook ’n ernstige pandemie wat baie mense siek maak, bly president Trump se steun redelik stabiel. In ’n peiling wat Sondag deur die grootste koerant in die VSA, The Wall Street Journal, bekendgestel is, sê 80% van Amerikaners dat dit vir hulle voel asof dinge in hul land buite beheer begin raak. ’n Mens sou verwag dat die huidige krisisse en hierdie soort van skokkende peilings ’n doodskoot vir president Trump se kanse om in November tot ’n tweede termyn herkies te word, sal wees. Dit is egter nie so nie. Meer as drie jaar nadat Trump die mees onkonvensionele Amerikaanse president van alle tye geword het, is die meeste Amerikaners gewoond aan sy tirades op sosiale media soos Twitter, sy chaotiese bestuurstyl en sy vermoë om te sê wat hy dink en te doen wat hy wil doen en nie wat raadgewers hom voorskryf of ander mense wil hê hy moet doen nie. In dieselfde peiling deur The Wall Street Journal sê 48% van kiesers dat Trump die beste kandidaat is om Amerikaners terug by die werk te kry en dus werkloosheid laer te kry. Slegs 35% dink dat sy opponent, Joe Biden, hiermee beter sal wees. In dieselfde peiling gee 96% van alle selferkende ondersteuners van die Republikeinse Party hul steun aan Trump. Dit is die beste steun wat enige sittende president sedert daar met peilings begin is, vyf maande voor ’n verkiesing onder ondersteuners van sy eie party gehad het. Die vraag wat nog beantwoord moet word, is wie gaan in November stem en wat gaan die belangrikste vraagstukke wees? Indien Republikeine in groot getalle op 3 November gaan stem, en soos in 2016 minder Demokrate en ongeaffilieerde kiesers by die stembus opdaag, kan Trump, al is hy agter in die peilings, steeds die verkiesing wen. Indien ’n meerderheid van kiesers ekonomiese groei en werkskepping as die belangrikste kwessie wat hul keuse sal help bepaal, beskou, dan behoort Trump, ten spyte van al sy foute, herkies te word.